Mazurek, Milan, poslanec NR SR (2022-02-03):
Ja som presvedčený o tom, že občanov Slovenskej republiky už naozaj nezaujímajú tie výhovorky na prázdnu špajzu, na to, že tu nemáme finančné zdroje, a už vonkoncom ich nezaujímajú tie detinské hádky medzi Sulíkom a Matovičom, keď sa jedná o tak závažné veci ako prežitie toho extrémneho zdražovania, ktoré Slovenská republika v súčasnosti zažíva. Môžete si tu navzájom vyčítať, čo chcete, vracať sa do roku 2012, pre mňa za mňa aj do roku 1821, dnes máte riešiť problémy, ktoré Slovákov trápia. A bolo to tu povedané a mali ste aj možnosť reagovať, povedzte mi jednu vec, ktorú ste urobili, jednu vec, ktorú ste urobili pre to, aby tí ľudia nemuseli trpieť. 8,5-percentné zdražovanie. Taktiež žijem v blízkosti poľských hraníc, veď vy ste spôsobili, že to, čo dakedy sme všetci videli na vlastné oči, že obrovské množstvo ľudí chodilo nakupovať do zahraničia, je dnes násobne navýšené. Vy viete, aké obrovské miliardy eur zo slovenskej ekonomiky odchádzajú do Poľska len v prihraničných oblastiach? Maďarsko to isté, stopercentne aj Česko. Uvedomujete si, čo sa deje? A to sa netýka len toho, že tam znížili DPH na potraviny, pohonné hmoty a ľudia tak môžu nie percentá, ale desiatky percent nakupovať lacnejšie ako na Slovensku. To sa týka aj toho, že na rozdiel od tejto vlády Slovák prekročí hranicu do Poľska a má pocit, že covid neexistuje. Žijú normálny život, podniky fungujú, vláda nemusí míňať obrovské množstvá peňazí na dotačné schémy, pretože nemusí odškodňovať podniky, keď fungujú ako normálne, nikto ich nepýta blbý covid pas, môžu ísť cvičiť, môžu ísť na diskotéku, môžu ísť do baru, tá ekonomika funguje. Na Slovensku nielenže sa rekordne zadlžujeme, nielenže neustále je ekonomika zatváraná, nielenže vidíme neustále obrovské zdražovanie, ešte sa vláda tvári, že sa vlastne nič nedeje. A keď príde ako keby malý náznak nejakého pseudoriešenia, ktoré navrhne niekto Sulíkovi, tak Matovič mu ho zatrhne alebo sa pohádajú medzi sebou. A teraz čo majú Slováci robiť, ja sa vás pýtam, čo má slovenský občan robiť? Naozaj ste ho dohnali do takého stavu, že keď chce prežiť, tak využíva blízkosť hraníc, aby išiel nakupovať do iného štátu. To je výsledok dvojročnej vlády Igora Matoviča a Eduarda Hegera! A vy ste snáď na to hrdí. A najviac na tomto, samozrejme, trpia tie najmenej príjmové skupiny. Trpia dôchodcovia, ktorým sa týmto návrhom snaží opozícia pomôcť, ale čo je ešte dôležitejšie, trpí práve štátna správa. Pretože tí ľudia pomáhali tejto vláde, snažili sa plniť všetky tie nezmysly, ktoré ste robili, lebo verili, že to niekam povedie, a vy ste ich sprosto oklamali. Prví boli na rade v štátnej správe všetci zamestnanci, policajti, vojaci, ktorým ste zmrazili valorizáciu platov. 8,5-percentné zdražovanie, ale ich platy nerastú. Z čoho majú tí ľudia žiť? Tí ľudia vám pomáhali pri všetkom, pri celoplošnom testovaní, pri nemocniciach. A vy ste sa im odmenili zmrazením platov a zaumienili ste si nezmyselný systém biznisu s MOM-kami, očkovacou lotériou, 1,7 mld. na transportéry a všetci sa pozeráme, kam sa Slovensko uberá, rovno do priepasti. Všetci tí v štátnej správe trpia. Dôchodcovia trpia, ako bolo povedané, zmrazili ste minimálne dôchodky. Na túto schôdzu Národnej rady ste predložili návrh zákona o azyle, kde akýkoľvek Abdul, ktorý sem príde z Iraku, bude dostávať šesť mesiacov 381 eur príspevok mesačne. Viete, koľko je minimálny dôchodok? Nejakých 340 eur. Človek, ktorý 30 rokov robil, dostane na Slovensku menej ako Abdul, ktorý sem prišiel z Iraku, vďaka tejto vláde. Toto tu predložil Mikulec. A pokračuje to ďalej. Keď sa malo schvaľovať, aby všetci dôchodcovia bez ohľadu na nejaké segregačné, odporné, neľudské, protiústavné mechanizmy, ktoré ste tu zavádzali, dostali finančnú, nie finančný príspevok, aby mohli prežiť toto ťažké obdobie, tak ste čo urobili? Trvali ste na tom, že peniaze dostanú len očkovaní dôchodcovia. Sľúbili ste ľuďom, že im pomôžete, a zase ste sa strčili niekde. Ľudia nemajú za čo platiť potraviny, nemajú za čo platiť stavebné materiály, priemyselné výrobky, nemajú už za čo tankovať do svojich vozidiel, a vláda sa hrá na vojnu s Ruskou federáciou! To je neskutočný obraz absolútneho úpadku vedenia štátu, ktorý tu nemá precedens! Absolútny nezáujem o ľudí a nielenže vy tým ľuďom nepomáhate, vy hľadáte všetky možnosti, ako im ten život sťažiť. A keď im ho ešte nesťažiť, tak ich aspoň vystaviť existenčnému ohrozeniu nielen ekonomického charakteru, ale existenčného ohrozenia s ohľadom na ich život, na ich budúcnosť, na budúcnosť ich detí. Jak sa vy môžete pozrieť do zrkadla, keď tu niečo kričíte opozícii, že sa má pozrieť do zrkadla?! Vy ste spokojní, že toto je výsledok tých dvoch rokov? Ste spokojní, že celú tú nádej, ktorú ľudia zverili do vašich strán, ste nielen premrhali, vy ste im napľuli do tváre, pokrčili ste ten volebný lístok a hodili ste ho im do tváre, pretože to je to, na čo ste sa zmohli? Bude nesmierne ťažké Slovenskú republiku dostať z tej žumpy, do ktorej sa ponorila vďaka vašej vláde, z toho obrovského množstva dlhov, ktoré je. Najhoršie na tom celom je, že ani nepocítili ľudia. Nehovorte dnes, že nemáte 200 eur, aby ste to dali každému jednému dôchodcovi. Dvesto eur. Keď máte na transportéry, máte aj na dôchodcov. Keď máte na očkovaciu lotériu, musíte mať na dôchodcov. Keď máte na povinné nezmyselné testovania, na ktorých sa nabaľujú konkrétni podnikatelia v každom okrese, nejaká hlúpa MOM-ka, ktoré nemali vôbec žiaden zmysel, a netvrdím to len ja, tvrdí to jedna z vašich koaličných strán, tak musíte mať aj na dôchodcov. A preto podporím tento návrh, aby každý dôchodca dostal 200 eur, a budem to kričať do celého svetu. Do celého sveta, najviac, ako to len bude možné, aby všetci dôchodcovia videli, čo im táto vláda robí. Aby všetci videli, že škrtá na tých, ktorí sa ničím neprevinili, len sa snažili tejto vláde nejakým spôsobom pomôcť, snažili sa, aby tejto vláde nespôsobovali nejaké problémy, a práve na nich ste sa vypomstili. Na štátnej správe a na dôchodcoch. A verím tomu, že sa vám neskôr za toto všetko vráti účet. Lebo tak neľudská, sociopatická vláda, ako ste vy, tu nikdy v histórii Slovenskej republiky nebola.